recursal/SuperWikiNEXT-32B huggingface dataset:
**மகேஷ் சந்திரன் பஞ்சநாதன்** (பிறப்பு 10 ஆகஸ்ட் 1983) ஓர் இந்திய சதுரங்க வீரர்.இவருக்கு 2006இல் **பன்னாட்டு சதுரங்கக் கூட்டமைப்பின்** கிராண்ட்மாஸ்டர் பட்டம் வழங்கப்பட்டது.

மகேஷ் சந்திரன் மதுரையில் பிறந்தார். 2003இல் இவர் இலங்கையில் நடந்த ஆசிய இளையோர் சதுரங்கப் போட்டியை வென்றார். 2005ஆம் ஆண்டில் அமெரிக்க சுதந்திர தின வார இறுதியில் பிலடெல்பியாவில் 33வது உலக சதுரங்க ஓபனில் விளையாடி கமில் மிடோஸுடன் முதல் இடத்தைப் பகிர்ந்து கொண்டார்.  அதே ஆண்டில் இவர் டெக்சாசின் ரிச்சர்ட்சனில் நடந்த யூ.டீ.டீ. ஜி.எம். அழைப்பிதழ் போட்டியில் முதலிடம் பிடித்தார். 2008ஆம் ஆண்டில் இவர் கோலாலம்பூர் ஓபனில் நுகுயென் ஆன்ஹ துங் ,சடிக்கின் இருவாண்டோ மற்றும் சுசான்டோ மேகரண்டோ ஆகியோருடன் இணைந்து 3–6வது இடங்களை பகிர்ந்து கொண்டார். 2009இல் மும்பை மேயர் கோப்பையில் அலெக்சாண்டர் அரெஸ்சேங்கோ, கொனேரு ஹம்பி மற்றும் எவ்கெஞ்சி மிரோஷ்ணி சென்கோ ஆகிய மூவருடன் இணைந்து 1-4ஆம் இடங்களை பகிர்ந்து கொண்டார். 2010இல் கான்பரா டோபேர்ள் கோப்பையில் கலந்து கொண்டு 3-6வது இடங்களை விளாடிமிர் மலானியுக், டேவிட் ஸ்மெர்டோன், சப்தரிஷி ராய் சவுத்ரி ஆகியோருடன் பகிர்ந்து கொண்டார். 2011 ஆம் ஆண்டில் 3ஆவது ஒரிஸ்ஸா சர்வதேச ஜிஎம் ஓபன் சதுரங்க போட்டியில்  டிக்ரான் எல். பெட்ரோசியன் மற்றும் அபிஜித் குப்தாவுடன் 2வது–4வது இடங்களை பகிர்ந்து கொண்டார் மற்றும் பெர்க்லி சர்வதேச சதுரங்க போட்டியில் மூன்றாவது இடத்தைப் பிடித்தார். 2012இல் இவர் பிலடெல்பியா ஓபனை 7/9 புள்ளிகளுடன் வென்றார். 2015 இல்,  மோரிசுடவுனில் நடந்த நியூஜெர்சி ஓபன் போட்டியில் செர்ஜி அசரோவ் உடன் இணைந்து முதலிடம் பிடித்தார்; இரு வீரர்களும் 5/6 மதிப்பெண் பெற்றனர்.

மகேஷ் சந்திரன் டல்லாஸில் உள்ள டெக்சாஸ் பல்கலைக்கழகத்தில் இளங்கலை மற்றும் முதுகலை பட்டப்படிப்புகளை முடித்தார்.

சான்றுகள்
---------

 

1. ↑  Crowther, Mark (28 July 2003). "TWIC 455: 26th Asian Junior Championships". *The Week in Chess*. 2020-08-07 அன்று பார்க்கப்பட்டது.
2. ↑  "Live 8 and chess in Philadelphia". ChessBase. 2005-07-06. 21 May 2010 அன்று பார்க்கப்பட்டது.
3. ↑  "Tournament report April 2006: UTD GM Invitational". FIDE. 21 May 2010 அன்று பார்க்கப்பட்டது.
4. ↑  "Tournament report April 2009: KL Open 2008 - Malaysia". FIDE. 25 May 2010 அன்று பார்க்கப்பட்டது.
5. ↑  Zaveri, Praful (2009-05-15). "Areshchenko triumphs in Mayor's Cup – Jai Ho Mumbai!!". ChessBase. 10 May 2010 அன்று பார்க்கப்பட்டது.
6. ↑  Crowther, Mark (2010-04-12). "TWIC 805: Doeberl Cup". London Chess Centre. 2020-08-07 அன்று பார்க்கப்பட்டது.
7. ↑  "GM Aleksej Aleksandrov victorious in Orissa". Chessdom. 7 ஜூலை 2011 அன்று மூலம் பரணிடப்பட்டது. 7 June 2011 அன்று பார்க்கப்பட்டது.
8. ↑  "2011 Berkeley International". *chess-results.com*. 19 February 2012 அன்று பார்க்கப்பட்டது.
9. ↑  "Results are in at the Philadelphia Open". The United States Chess Federation. 10 April 2012 அன்று பார்க்கப்பட்டது.
10. ↑  Tamburro, Pete (8 September 2015). "Magesh Panchanathan Wins New Jersey Open". The United States Chess Federation. Retrieved 7 August 2020.

வெளி இணைப்புகள்
---------------

* Magesh Chandran Panchanathan games at 365Chess.com
கும்புப்பகுதியின் வரைபடம்
**கும்பு** (Khumbu) (இது எவெரெசுட்டுப் பகுதி என்றும் அழைக்கப்படும்) என்பது இமயமலைப்பகுதியில் எவரெசுட்டு முகடும் மலையும் இருக்கும் நேப்பாளத்தின் வடகிழக்குப் பகுதி ஆகும். இது நேப்பாளத்தின் சோலுகும்பு மாவட்டத்தின் ஒரு பகுதி. இது சாகர்மாதா இயற்கைப் புரவகத்தின் ஒரு பகுதியும் ஆகும். கும்புப் பகுதி இமயமலைப்பகுதியில் செர்ப்பா இன மக்கள் வாழும் முக்கியமான மூன்று பகுதிகளில் துலுங்கு அல்லது கம்பு என்னும் பகுதியாகும். மற்ற இரண்டு பகுதிகள் சோலு, பரக்கு ஆகியவை ஆகும். இந்தக் கும்புப் பகுதியில் நாமிச்சே பசார் (இதன் பழைய பெயர் *பெரிய காடு* என்று பொருள்படும் "நாவுச்சே" என்பதாகும்) என்னும் ஊரும் தாமே, குமுஞ்சுங்கு, பங்குபுச்சே, பெரிச்சே, குண்டே ஆகிய ஊர்களும் அடங்கும். தெங்குபுச்சே என்னும் இடத்தில் அமைந்துள்ள புகழ்பெற்ற புத்தத்துறவியர் மடமும் கும்புப் பகுதியில் அடங்கும்.

கும்பிலா மலை குமுஞ்சுங்கு, குண்டே ஆகிய ஊர்களுக்கு மேல் தோன்றுமாறு எழுந்து நிற்கின்றது. எவரெசுட்டு மலையும், இலோட்ஃசே முகடும் (Lhotse), அமா தபலாம் (Ama Dablam) மலையும் பின்புலத்தில் தெரிகின்றது.
கும்புப் பையாறு அல்லது பனியாறு (Glacier)
கும்பின் உயரவலயம் 3,300 மீட்டர் (11,000 அடி) முதல் 8,848 மீட்டர் (29,029 அடி) ஆகிய எவரெசுட்டு உச்சி வரை அமையும். 
கும்புப்பகுதியானது சாகர்மாதா நாட்டுப் புரவகமும் (மாஞ்சு எனப்படும் ஊருக்கு வடக்கே உள்ள பகுதி), சாகர்மாதா புரவகத்துகத்தின் இடையரண் பகுதியாகிய (buffer zone) இலுக்குலாவுக்கும் மாஞ்சு பகுதிக்கும் இடைப்பட்ட பகுதியும் அடங்கும்.

கும்பு என்னும் பனிப்பையாறு (Glacier) கடைசிப் பெரிய பனியூழியின் விளைவால் ~500,000 ஆண்டுகளுக்கு முன்பு தோன்றியதாகக் கருதப்படுகின்றது, 

இலோன்லி பிளானட்டு (Lonely Planet) என்னும் சுற்றுலா பதிப்பகம் கும்புப் பகுதியை உலகின் ஆறாவது மிகச்சிறந்த இடம் எனக் குறிக்கின்றது.

கும்புப்பகுதியில் உள்ள ஊர்கள்
-----------------------------

நாமிச்சே பசார் ஊர்
* திங்குபுச்சே (Dingboche)
* குண்டே (Kunde village)
* குமுஞ்சுங்கு (Khumjung)
* இலபோச்சே (Lobuche)
* இலுக்குலா (Lukla)
* நாமிச்சே பசார் (Namche Bazaar)
* தெங்குபுச்சே (Tengboche)
* போர்ட்ஃசே (Phortse)
* தாமே (Thame)
* தமோ (Thamo)
* பங்குபுச்சே (Pangboche)
* பஃகுடிங்கு (Phakding)
* மாஞ்சோ (Monjo)

மேற்கோள்களும் அடிக்குறிப்புகளும்
--------------------------------

1. ↑  Khumbu Everest region
2. 1 2  Bradley, Mayhew; "Trekking in the Nepal Himalaya"; (2009); 9 edição; pp 84-141; Lonely Planet; ISBN 978-1-74104-188-0.
3. ↑  Bonington, Chris; Everest, The Hard Way; (1977); pp 72-75; Arrow Books editions; ISBN 0-09-915940-6.
4. ↑  Boukreev, Anatoli; The Climb;(1988); St. Martin's edition; ISBN 0-312-96533-8.
5. ↑  "காப்பகப்படுத்தப்பட்ட நகல்". 2015-10-29 அன்று மூலம் பரணிடப்பட்டது. 2015-11-05 அன்று பார்க்கப்பட்டது.

வெளியிணைப்புகள்
---------------

* விக்கிச்செலவில் செலவு வழிகாட்டி: Khumbu
**கும்பேசர் குறவஞ்சி** தமிழ்ச் சிற்றிலக்கியங்களில் ஒன்றான குறவஞ்சி வகையைச் சேர்ந்த நாடக நூல்.

இயற்றியவர்
----------

கும்பேசர் குறவஞ்சி நாடகத்தை இயற்றியவர் பாபநாச முதலியார் என்பதை நூலின் பாயிரம் மூலமாக அறிந்துகொள்ளலாம். பாபநாச முதலியார் 17ஆம் நூற்றாண்டில் வாழ்ந்தவர். இவரது வாழ்க்கை குறித்த முழுமையான செய்திகள் கிடைக்கவில்லை.

மூன்று கீர்த்தனைகள்
-------------------

இவர் இயற்றிய மூன்று கீர்த்தனைகள் கிடைக்கின்றன. அவை பின்வருமாறு அமையும்.

* நடமாடித் திரிந்த - காம்போதி - கண்ட சாபு
* முகத்தைக் காட்டி - பைரவி - மிஸ்ர சாபு
* பேரும் நல்ல த்யாகர் - பூர்வகல்யாணி - மிஸ்ர சாபு

காலம்
-----

தஞ்சையை ஆண்ட மராத்திய மன்னரான ஏகோஜி காலத்தில் இக்குறவஞ்சி இயற்றப்பட்டது.

சிறப்பு
-------

இவர் பாடல்கள் ராக பாவம் ததும்ப உள்ளன. தாளங்களும் சாதாரணமாகப் புழக்கத்திலுள்ள ஆதி தாளத்தில் இல்லாமல் சாபு தாளங்களில் அமைந்துள்ளன. இவை பழிப்பது போலப் புகழும் நிந்தாஸ்துதி என்னும் வகையில் உள்ளன. இவருடைய படைப்பான கும்பேசர் குறவஞ்சி குறவஞ்சிகளுக்கே உரிய முத்தமிழ் ஆட்சியோடு இவருடைய தனி முத்திரைகளையும் கொண்டுள்ளது. இத்தகைய சிறப்புகள் காரணமாக இவர் முத்தமிழ்க் கவிராஜ சேகரர் என்று கௌரவிக்கப்பட்டிருக்கிறார்.

மேற்கோள்கள்
-----------

1. 1 2 3  முனைவர் ராம.கௌசல்யா, கும்பேசர் குறவஞ்சி, மகாமகம் 2004 சிறப்பு மலர்
Bilateria 

**டெகுவான்டிபெக் ஜாக் குழி முயல்** (ஆங்கிலப்பெயர்: **Tehuantepec jackrabbit**, உயிரியல் பெயர் **Lepus flavigularis**) என்பது மெக்சிகோவில் காணப்படும் ஒரு வகை பாலூட்டி ஆகும். இதன் காதுகளின் அடிப்பகுதியில் இருந்து பிடரி வரை இரண்டு கருப்பு கோடுகளும் மற்றும் இதன் பக்க வாட்டில் வெள்ளை நிறமும் காணப்படும். இதன் அடிப்பகுதி வெள்ளை நிறத்திலும், மேல்பகுதி பிரகாச பழுப்பு நிறம் மற்றும் மேலோட்டமாக கருப்பு நிறத்திலும், பின்பகுதி சாம்பல் நிறத்திலும் மற்றும் வால் கருப்பு நிறத்திலும் இருக்கும். ஜாக் குழிமுயல்களிலேயே இது ஒரு பெரிய இனமாகும். இதற்கு பெரிய காதுகளும் கண்களும் உள்ளன. வயது வந்த முயல்கள் 3.5 முதல் 4 கிலோ வரை இருக்கும்.

பரவல்
-----

இது அரிதாக மெக்சிகோவின் ஒக்சாகா பகுதியில் மட்டுமே காணப்படும் முயல் ஆகும். இது இசுதுமோ டி டெகுவான்டிபெக் பகுதியின் டெகுவான்டிபெக் வளைகுடாவுடன் இணைக்கப்பட்டிருக்கும் சவானாக்கள் மற்றும் உப்புநீர் குளங்கள் உடைய கடற்கரைகளில் காணப்படும் புல் நிறைந்த மணல் மேடுகளில் காணப்படும். இவை ஒன்றிலிருந்து ஒன்று தனித்தனியாக பிரிக்கப்பட்ட மூன்று சிறிய எண்ணிக்கைகளில் காணப்படுகின்றன.

இந்த முயலின் முந்தைய கால பரவல் விவரத்துடன் விளக்கப்படவில்லை. எனினும் டெகுவான்டிபெக்கின் இசுதுமசின் ஒக்சாகாவில் உள்ள சலீனா கிரசிலிருந்து சியாபாசில் உள்ள டோனாலா வரை மெக்சிகோவின் அமைதிப் பெருங்கடல் கடற்கரையில் சுமார் 5,000 சதுர கிலோமீட்டர் பரப்பளவில் மட்டுமே இவை வரலாற்று ரீதியாக வாழ்ந்து வருகின்றன என மதிப்பிடப்பட்டுள்ளது.

உசாாத்துணை
----------

1. ↑  Hoffman, R.S.; Smith, A.T. (2005). "Order Lagomorpha". in Wilson, D.E.; Reeder, D.M. *Mammal Species of the World: A Taxonomic and Geographic Reference* (3rd ). Johns Hopkins University Press. பக். 199. பன்னாட்டுத் தரப்புத்தக எண்:978-0-8018-8221-0. இணையக் கணினி நூலக மையம்:62265494. .
2. ↑  Cervantes, F.A.; Lorenzo, C.; Farías, V.; Vargas, J. (2008). "*Lepus flavigularis*". *செம்பட்டியல்* (பன்னாட்டு இயற்கைப் பாதுகாப்புச் சங்கம்) **2008**: e.T11790A3306162. doi:10.2305/IUCN.UK.2008.RLTS.T11790A3306162.en.. பார்த்த நாள்: 24 December 2017.
3. ↑  Flux, J. E. C. & R. Angermann   (1990). "The hares and jackrabbits". in Chapman, J. A.. *Rabbits, hares, and pikas. Status survey and conservation action plan*. Gland, Switzerland: International Union for Conservation of Nature and Natural Resources. பக். 61–94.
4. ↑  Nelson, E. W. (1909). "The rabbits of North America". *North American Fauna* **29**: 9–287. doi:10.3996/nafa.29.0001.
**ஜலதரங்க பீங்கான் கிண்ணங்கள்**
**ஜலதரங்கம்** என்பது ஒரு இந்திய தாள இசைக்கருவி ஆகும். நீரால் நிரப்பப்பட்ட பீங்கான் கிண்ணங்கள் இசைக்கலைஞரை சுற்றி வைக்கப்பட்டிருக்கும். இக்கிண்ணங்களின் விளிம்புகளை தனது கைகளிலுள்ள குச்சிகளால் தட்டி அக்கலைஞர் ஒலி எழுப்புவார். *நீரலை* அல்லது *நீர்க்கிண்ண இசை* என இந்த இசைக்கருவி தமிழில் அழைக்கப்படுகிறது.

ஜலதரங்கத்திற்கு "உதக வாத்தியம்' என்னும் பெயரும் உண்டு. அறுபத்து நான்கு கலைகளில் ஜலதரங்கம் வாசிப்பதும் ஒன்றாகும்.
வயலின், மிருதங்கம் ஆகிய இசைக் கருவிகளைத் துணைக்கருவிகளாகக் கொண்டு ஜலதரங்க இசைக் கச்சேரிகள் நடைபெறுகின்றன.. பண்டைக்காலத்தில் ஜலதரங்கத்திற்கு வெண்கலக் கிண்ணங்களைப் பயன்படுத்தினர். இன்று பீங்கான் கோப்பைகளைப் பயன்படுத்துகிறார்கள். இதை வாசிப்பவர், வேவ்வேறு சுரங்களை உண்டாக்கும் பீங்கான் கோப்பைகளைத் தம் முன்னால் அரைவட்டமாக வைத்துக் கொள்வார். இடப்பக்கத்திலிருந்து வலப்பக்கமாகக் கோப்பைகளின் சுருதி உயர்ந்துகொண்டே போகும். இவ்வாறு 16 கோப்பைகள் இருக்கும். குறிப்பிட்ட இராகத்திற்கு வேண்டியவாறு கோப்பைகளின் சுருதியைக் கூட்டுவார்கள். அதில் வராத சுரங்களுக்கும் கோப்பைகளைச் சுருதி சேர்த்து, அவற்றை அரைவட்டத்திற்கு வெளியே அந்தந்தக் கிண்ணத்திற்கு அருகில் வைப்பார்கள். வாசிக்கும் இராகத்திற்கு ஏற்ப, வேண்டிய கோப்பைகளை வெளிப்புறத்திலிருந்து உட்புறம் அரைவட்டத்தில் வைத்து, வேண்டாத கோப்பைகளை வெளியே நகர்த்தி விடுவார்கள். இவ்வாறு செய்வதால் விரைவில் வெவ்வேறு இராகங்களில் பாடல்களை வாசிக்க முடிகின்றது.

கோப்பையிலுள்ள நீர் பல வழிகளில் பயன்படுகிறது. சீராக சுருதி சேர்த்துக் கொள்வதற்கும், இனிய நாதத்தை உண்டாக்குவதற்கும் இது உதவுகிறது. நீர்மட்டத்தின் மேல் இலேசாகத் தட்டினால் இசைக்கு வேண்டிய கமகங்கள் உண்டாகும். மிக வேகமாகக் கோப்பைகளைத் தட்டி வாசிக்கும்போது, அவை புரண்டுவிடாமல் இருக்கவும் அவற்றிலுள்ள நீர் உதவுகிறது.

ஜலதரங்கக் கலைஞர்கள்
-------------------

* ஆனையம்பட்டி எஸ். கணேசன்

குறிப்புகள்
-----------

1. ↑  நீரலைகளின் பேச்சு (2018). *தி இந்து பொங்கல் மலர் 2018*. சென்னை: இந்து தமிழ். பக். 67.
**எழுத்துமொழி** (*written language*) என்பது, மொழி ஒன்றின் எழுத்துமூல வெளிப்பாடு ஆகும். எழுத்துமொழி மனிதனுடைய கண்டுபிடிப்பு. அதனால், ஒருவருக்கு எழுத்துமொழியைக் கற்றுக்கொடுக்க வேண்டும். மாறாக, சிறுவயதிலேயே பிறர் பேசுவதைக் கவனித்துத் தாங்களாகவே மனிதர் பேச்சுமொழியைக் கற்றுக்கொள்கின்றனர். வழக்கில் உள்ள எல்லா மொழிகளுக்கும் பேச்சுமொழி உண்டு. ஆனால், எழுத்துமொழி எல்லா மொழிகளுக்கும் இருப்பதில்லை.

இயற்கை மொழிகளுள் எழுத்துமொழியை மட்டுமே கொண்ட மொழி எதுவும் கிடையாது. ஆனால், பேச்சுவழக்கு இல்லாதொழிந்து இறந்த மொழி ஒன்றில், எழுத்துமுறை பிழைத்திருக்குமானால், அம்மொழி எழுத்துமொழியை மட்டுமே கொண்டிருக்கக்கூடிய வாய்ப்பு உண்டு.

பேச்சுமொழியும், எழுத்துமொழியும்
-------------------------------

பரந்த நிலப்பரப்பில் வழங்கும் ஒரு மொழியின் பேச்சுமொழி, சமூகம், தொழில்முறை, சூழல் என்பவற்றுக்கு ஏற்ப பல்வேறுபட்டுக் காணப்படும். இவற்றுள் அரசியல், வணிகம், பொருளாதாரம் முதலிய துறைகளில் ஆதிக்கம் பெற்று விளங்கும் பகுதிக்குரிய பேச்சுமொழியைப் பிற பகுதியினரும் புரிந்துகொள்ளும் வாய்ப்பு ஏற்படுவதால், அப்பேச்சுமொழியே தகுமொழி (standard dialect) என்னும் நிலையை அடையும். எழுத்துமொழி பெரும்பாலும் இத்தகுமொழியை அடிப்படையாகக் கொண்டே அமையும். ஆனாலும் பல்வேறு காரணங்களால் பிற கிளைமொழியின் வழக்குகளும் எழுத்துமொழியில் இடம்பெறுவது உண்டு.

பேச்சுமொழியுடன் ஒப்பிடும்போது, எழுத்துமொழி மிக மெதுவாகவே மாற்றமடைகின்றது. இவ்விரண்டுக்கும் இடையே பெரிய அளவில் வேறுபாடு இருக்கும்போது அது இரட்டைவழக்கு (diglossia) எனப்படுகிறது. தமிழ் மொழி இரட்டைவழக்கு மொழிக்கு ஒரு எடுத்துக்காட்டு ஆகும். தமிழில் எழுத்து வழக்கும், பேச்சு வழக்கும் மிகப்பழைய காலம் முதலே ஒன்றாக இருந்ததில்லை. தொல்காப்பியர் இவற்றைச் செய்யுள் வழக்கு, உலக வழக்கு எனக் குறிப்பிட்டுள்ளார்.

குறிப்புகள்
-----------

1. ↑  சண்முகம், செ. வை. 2005, பக். 17
2. ↑  சண்முகம், செ. வை. 2005, பக். 21.
3. ↑  தமிழண்ணல், 2008. பக். 16.
4. ↑  தமிழண்ணல், 2008. பக். 29.

உசாத்துணைகள்
------------

* சண்முகம், செ. வை. மொழி ஆய்வு, மெய்யப்பன் பதிப்பகம், சிதம்பரம், 2005.
* தமிழண்ணல், இனிய தமிழ் மொழியின் இருவகை வழக்குகள், மெய்யப்பன் பதிப்பகம், சிதம்பரம், 2008.

இவற்றையும் பார்க்கவும்
----------------------

* எழுத்து முறை
* எழுத்துத்தமிழ்
**துளசி கோயில்** (*Tulsi Temple*) (வடமொழி:துளசி மந்திர்) என அழைக்கப்படும் இக்கோயில், இந்திய பஞ்சாப் மாகணத்தின் ஜலந்தர் நகரில் அமைந்துள்ளது. ஜலந்தரின் புகழ் பெற்ற ஒரு நினைவுச் சின்னமாகவும், மற்றும் பண்டைய கோயிலாகவும் உள்ள இது, முற்காலத்தில் **விருந்தா தேவி கோயில்** என அழைக்கப்பட்டது.

தல வரலாறு
---------

தற்போதுள்ள துளசி கோயில், விருந்தா தேவியின் நினைவாக நிர்மாணிக்கப்பட்டதாக அறியப்படுகிறது. 'விருந்தா தேவி' என்பவள், ஒரு அரக்கர் குல அரசனான 'ஜலந்தரா' என்பவனின் மனைவி என்று கூறப்படுகிறது. மேலும், அதற்கு ஆதாரமாக இக்கோயிலுக்கு அருகில் ஜலந்தரா (*நீருக்கு, வடமொழியில் ஜலம் என்று பொருள்*) என்ற புனித குளமொன்று உள்ளது, அக்குளத்தில் ஜலந்தரா அரசன் நாள்தோறும் குளிக்கப் பயன்படுத்தியதாக அப்பகுதியில் நம்பப்படுகிறது.

தலத் தகவல்
----------

துளசி கோயிலுக்கு அருகில், துர்க்கையின் (தமிழ்: கொற்றவை) மாற்றொரு அவதாரமான அன்னபூர்ணா தேவியின் சிலை நிறுவப்பட்ட ஒரு குடைவரை காணப்படுகிறது. இந்து மரபில் உணவு மற்றும் தானிய செழிப்புக்கான கடவுளாக இந்த அன்னபூர்ணா தேவி என்பது குறிப்பிடத்தக்கது. மேலும், இந்த துளசி கோயிலின் வளாகத்திலேயே அமைந்துள்ள மற்றுமொரு சன்னிதி, சீதலா தேவி கோயில். இக்கோயில், ஜலந்தர் நகரத்தை ஒத்த பழமையை உடையதாக கருதப்படுகிறது. இவை தவிர இந்த கோயில் பிரகாரத்தில் சிவன் கோயில் ஒன்றும், மற்றும் பிரம குண்டம் போன்ற இதர ஆன்மீக அம்சங்களும் இடம் பெற்றுள்ளன.

சுற்றுலா தகவல்
--------------

ஜலந்தர் துளசி கோயில் சுற்றுலாப் பயணம் மேற்கொள்ள, அமிருதசரசுவில் உள்ள சுற்றுலா தகவல் மையத்தில் அதற்கான சுற்றுலா தகவல் அளிக்க தனி அலுவலகம் உள்ளது. மேலும், சுற்றுலாப் பயணிகள் வசதிக்காக, ஜலந்தர் நகரத்தில் பயணிகளின் வசதிக்கேற்ப எளிய, மற்றும் சொகுசுகளுடன் கூடிய பல விடுதிகள் உள்ளது. மேலுமறிய பின்வரும் முகவரியில் தொடர்பு கொள்ளலாம்.

* **முகவரி**: சுற்றுலா தகவல் அலுவலகம்  
இளைஞர் விடுதி  
அமிருதசரசு, பஞ்சாப்,  இந்தியா  
தொலைத்தொடர்பு எண்: 91-183-2231452, 91-183-2231452.

புற இணைப்புகள்
--------------

* www.nativeplanet.com (ஆங்கிலம்) | Tulsi Mandir, Jalandhar
* ஜலந்தர் துளசி கோயில் படிமம்
* ஜலந்தர் துளசி கோயில் அருகிலுள்ள அன்னபூர்ணா கோயிலின் காணொளிப்பதிவு

சான்றாதாரங்கள்
--------------

1. ↑  **Lua error in Module:Citation/CS1/Date\_validation at line 148: attempt to index field 'quarter' (a nil value).**
2. ↑  **Lua error in Module:Citation/CS1/Date\_validation at line 148: attempt to index field 'quarter' (a nil value).**
3. ↑  "Tulsi Mandir". www.mapsofindia.com (ஆங்கிலம்). 17th Dec 2012. 2016-07-22 அன்று பார்க்கப்பட்டது. Check date values in: `|date=` (உதவி)
4. ↑  "Tulsi Mandir Info-Contact Details". www.hoparoundindia.com (ஆங்கிலம்). 2016. 2014-07-06 அன்று மூலம் பரணிடப்பட்டது. 2016-07-22 அன்று பார்க்கப்பட்டது.
இருபதாம் நூற்றாண்டின் இரண்டாம் பாதியில் டெக்டோனிக் தட்டுகள் வரையப்பட்டன.
**டெக்டோனிக் தட்டுகளின் நகர்தல்** (Shifting of Techtonic Plates) என்பது பூமியின் உள்ள பாறைமண்டலத்தின் பேரளவு அசைவை கூறும் அறிவியல் கோட்பாடு. இருபதாம் நூற்றாண்டின் முதல் பத்தாண்டுகளில் உருவான அண்டங்கள் நகர்தல் எனும் கருத்தாக்கத்தின் மேலே இக்கோட்பாடு வளர்ந்தது. பாறைமண்டலமே *டெக்டோனிக் தட்டுகளாக* உடைக்கபட்டிருகின்றன.

பூமியை பொறுத்தவரை தற்பொழுது எட்டு பெரிய பலகைகள் மற்றும் பலசிரிய டெக்டோனிக் தட்டுகள் உள்ளன. மென்பாறைகொலத்தின் மீதே இந்த பாறைமண்டலம் அமைந்துள்ளது. இந்த டெக்டோனிக் பலகைகள் ஒன்றுடன் ஒன்று சேர்த்தல் அல்லது பிரிதல் அல்லது உரசி கொள்கின்றன. இந்த செயல்களால் பலகைகளின் எல்லைகளில் பூகம்பம், எரிமலைகள், மலைகள் உருவாக்கம் மற்றும் ஆழ் கடல் பள்ளத்தாக்குகள் உருவாகுகின்றன.

முக்கிய பலகைகள்
---------------

இதன் முக்கிய எட்டு பலகைகள் :

* ஆப்பிரிக்கன் பலகை
* அண்டார்டிக் பலகை
* இரண்டாக பிரிக்கப்பட்டுள்ள இந்திய-ஆஸ்திரேலிய தகடு:

o இந்திய பலகை
o ஆஸ்திரேலியன் பலகை

* யுரேசியன் பலகை
* வட அமெரிக்க பலகை
* தென் அமெரிக்க பலகை
* பசிபிக் பலகை

சிறிய பலகைகள்
-------------

ஏழு முக்கிய சிறிய தகடுகள் பின்வருமாறு :

* அரேபிய பலகை
* கரீபியன் பலகை
* ஜோன் டி பூகா பலகை
* கோகோஸ் பலகை
* நாஸ்கா பலகை
* பிலிப்பைன் கடல் பலகை
* ஸ்கோஷியா பலகை

இவற்றையும் காண்க
----------------

* தட்டுப் புவிப்பொறைக் கட்டமைப்பு
**உயில்** (About this soundஒலிப்பு (உதவி·தகவல்)) (Will and testament) என்பது ஒருவர் இறப்பதற்கு முன்னர், தனது சொத்துக்களை தனது விருப்பப் படி, தனக்குப் பிடித்த நபருக்கு ஏற்படும் உரிமை குறித்து எழுதப்படும் ஆவணம் ஆகும். சொத்துக்கள் பிரிவினை தொடர்பாக அந்த நபர் இறந்ததும், தாவாக்கள், வழக்குகள், சண்டைகள் ஏற்பட்டு விடக்கூடாது என்பதற்காக எழுதி வைக்கப்படுகிற ஆவணமாகும். உயில் எழுதுபவர் அவர் விருப்பப்படி, அவரது சொத்துக்களை, தனி நபர், அறக்கொடை நிறுவனத்திற்கும், அறக்கட்டளைகளுக்கும், எந்தக்காரியத்திற்கும் எழுதிவைக்கலாம். உயிலை பதிவு செய்வது என்பது கட்டாயமில்லை. இரண்டு சாட்சிகளோடு சார்பதிவாளர் முன்னிலையில் உயிலை பதிவு செய்து விட்டால் அதற்கு சட்டரீதியான அங்கீகாரம் கிடைத்துவிடும். இந்த ஆவணத்தை ஆவணப் பதிவு அலுவலகத்தில் (சார்- பதிவாளர் அலுவலகம்) உரிய முத்திரைக்கட்டணம், பதிவுக்கட்டணம் செலுத்தி அரசின் முத்திரைத்தாளில் எழுதி பதிவு செய்ய வேண்டும்.

இந்துக்கள், முஸ்லிம்களைத் தவிர, ஏனையோர் திருமணத்திற்குப் பின்னர், மற்றொரு புதிய உயில் எழுதவேண்டும். திருமணத்திற்குப்பின்பு புதிய உயில் எதுவும் எழுதப்படவில்லை என்றால், அந்த நபர் இறந்த பின்னர் வாரிசுரிமைச் சட்டபடி சொத்துக்கள் பிரிக்கப்பட வேண்டும்.

உயிலின் நம்பகத்தன்மைக்காக குறைந்தபட்சம் இரண்டு சாட்சிகள் தேவை. உயிலின் ஒவ்வொரு பக்கத்திலும் அவர்களது கையெழுத்து இருக்க வேண்டும். வாரிசுகள் சாட்சிகளாக இருக்கக் கூடாது. அவர்களது நிரந்தர முகவரியை குறிப்பிட வேண்டும். ஒரு உயில் மூலம் பயனடைபவர்கள் அந்த உயிலில் சாட்சிக் கையெழுத்திடக்கூடாது. அப்படிக் கையெழுத்திட்டால், அது உயில் சட்டபடி செல்லுபடியாகும் என்றாலும், அதன் மூலம் அவர்களுக்கு எந்தப் பயனும் கிடைக்காது. எழுதிவைக்கப்பட்ட பயன்களை அவர்கள் அனுபவிக்க முடியாது.

  

**இந்திய வாரிசுரிமை சட்டம் 1956**

**Definition : Section 2(h)** : ஒருவர் தான் இறந்த பிறகு தன்னுடைய சொத்துகளை எப்படி பிரிக்கப்பட வேண்டும் எனும் விருப்பத்தை ஆவணத்தின் மூலம் தெரியபடுத்துவதே உயில் ஆகும். அவ்வாறு உயிலை உருவாக்கியவரை ஆங்கிலத்தில் "TESTATOR" என்று குறுப்பிடபடுவார். 

**Object of Will** : 

1. Testator - மரணம் அடைந்த பிறகு அவரின் சொத்துகளை அந்த உயிலின் படி பங்கிடவும்.

2. Testamentary Guardian - னை நியமிக்கவும். 

3. முன்பு எழுதிய உயிலினை இரத்து செய்யவும் அல்லது மாற்றுவதற்கும் உயில் பயன் 

படுகிறது.

உசாத்துணை
---------

1. ↑  ஆடிட்டர் ஜி. கார்த்திகேயன் (18 சூன் 2018). "உயிலே உன் ஆயுள் என்ன?". *கட்டுரை*. தி இந்து தமிழ். 20 சூன் 2018 அன்று பார்க்கப்பட்டது.

* வழக்கறிஞர் முனைவர் சோ.சேசாலம் எழுதிய ‘பெண்ணுரிமைச் சட்டங்கள்’
* இந்துக்கள் சொத்துரிமைச் சட்டம்
10வது மதுரை புத்தகத் திருவிழா, 2015
10ஆவது மதுரை புத்தகத் திருவிழாவில், பார்வையாளருக்கு தமிழ் விக்கிப்பீடியா குறித்து விளக்கும் நிர்வாகி
**10ஆவது மதுரை புத்தகத் திருவிழா** அல்லது **மதுரை புத்தகக் கண்காட்சி 2015** என்பது 28 ஆகஸ்டு 2015 முதல் 7 செப்டம்பர் 2015 முடிய பத்து நாட்கள் மதுரை தமுக்கம் மைதானத்தில் நடைபெற்ற புத்தகக் கண்காட்சியாகும். ஒவ்வொரு ஆண்டும் தென்னிந்திய புத்தக விற்பனையாளர்கள் மற்றும் பதிப்பாளர்கள் சங்கம் புத்தகத் திருவிழாவை நடத்துகிறது. அந்த வகையில் இந்த புத்தகத் திருவிழா 10ஆவது ஆகும்.

நேரம்
-----

தினமும் காலை 11 மணி முதல் இரவு 9 மணி வரை

சிறப்பம்சங்கள்
--------------

* 2 இலட்சம் தலைப்புகளில் நூல்கள்
* 250 புத்தக அரங்குகள்

கருத்தரங்கம்
------------

இப்புத்தகத் திருவிழாவின் போது மாலை 5. 30 மணி முதல் இரவு 9 மணி முடிய சிறப்பு எழுத்தாளர்கள் பங்கேற்கும் சொற்பொழிவுகள் மற்றும் பல்வேறு தலைப்புகளில் இலக்கிய நிகழ்ச்சிகள், விசாரணை அரங்கம், சுழலும் சொல்லரங்கம் உள்ளிட்ட கலை நிகழ்ச்சிகள் போன்றவையும் இடம் பெற்றன.

மேற்கோள்கள்
-----------

1. ↑  மதுரையில் புத்தகத் திருவிழா இன்று துவக்கம்:250 அரங்கங்கள்; 7 செப்டம்பர் வரை நடக்கிறது
2. ↑  மதுரையில் புத்தகத் திருவிழா தொடக்கம்
3. ↑  Tamil titles turn out to be a fair attraction

வெளியிணைப்புகள்
---------------

* தமிழ் வளர்த்த நகரில் அறிவுத் திருவிழா!﻿
* கூடல் மாநகர் தந்த கொடை
* மதுரை மண்ணின் வாசிப்பு வயல்
* Tamil classics in demand at book fair
* *Into the world of books*
**உய்யக்கொண்டான்** ராஜராஜசோழனின் பட்டப்பெயர்களில் ஒன்றாகும்.

பொருள்
------

'உய்யக்கொண்டான்' என்பதற்கு பிழைக்குமாறு அருள் செய்தான் எனத் தமிழ்-தமிழ் அகரமுதலி குறிப்பிடுகிறது.

கால்வாய்
--------

மாமன்னன் ராஜராஜனின் மகத்தான சாதனைகளுள் ஒன்று காவிரியின் தென் கரையில், குளித்தலைக்கு மேற்கே 15 கிமீ தொலைவிலுள்ள மாயனூர் என்னுமிடத்திலிருந்து ஒரு கால்வாயை வெட்டி, அதன் மூலமாக திருச்சி மாவட்டத்திலுள்ள காவிரியின் தென் கரை ஊர்களான பழையூர், அணலை, புலிவலம், சோமரசம்பேட்டை போன்ற ஊர்களுக்குப் பாசன வசதி செய்ததோடு அந்தக் கால்வாயை ஏரியூர் நாட்டுப்பகுதிக்கு கொண்டு வந்தது, அங்கு

பாசனம்
------

ராஜராஜன் உருவாக்கிய ஏரியூர் நாடு, பின்னர் ஏரிமங்கல நாடு என்ற பெயரில் அழைக்கப்படுகிறது. தற்போது ராயமுண்டான்பட்டி, வெண்டையம்பட்டி, வையாபுரிப்பட்டி, சுரக்குடிப்பட்டி, காங்கேயம்பட்டி, சோழகம்பட்டி, விண்ணணூர்ப்பட்டி, வேலிப்பட்டி, புதுப்பட்டி போன்ற ஊர்கள் அனைத்தும், உய்க்கொண்டான் வாய்க்காலின் பாசனத்தால் வளம் பெறுகின்றன. காவிரி நீர் உய்யக்கொண்டான் வாய்க்கால் வழியே வந்து ராயமுண்டான்பட்டி ஏரியை முலில் நிரப்புகிறது. அந்த ஏரி நிரம்பியவுடன் அடுத்து வெண்டையம்பட்டி பேரேரி நிரம்புகிறது.

மேற்கோள்
--------

<references>

1. 1 2 3   த.ம.மணிமாறன், ராஜராஜனால் உருவான உய்யக்கொண்டான், தினமணி புத்தாண்டு சிறப்பிதழ் 2011
**சும்மார் பகூர் அல்லது சுமார் பாகூர்** *(Chumar Bakhoor or Chumar Bakur)* என்பது இரத்தினம் என்றழைக்கப்படும் மணிக்கல் நிறைந்த ஒரு சுரங்கப் பகுதியாகும். பாக்கித்தானின் கில்கித்-பால்டிசுதான் எனப்படும் வடக்கு நிலங்கள் பகுதியிலுள்ள நகர் மாவட்டத்தின் சுமயர் பள்ளத்தாக்கில் 5,520 மீட்டர் உயரத்தில் இச்சுரங்கம் அமைந்துள்ளது.  புவியியல் ரீதியாக ஓயும்-நகர் உடன் இப்பகுதி நெருக்கமான தொடர்பிலுள்ளது. மத்திய சுமயரில் இருந்து நடந்து செல்கையில் 4000 மீட்டர் உயரத்திலுள்ள தீப்பாறைகளை அடைய சுமார் 4 முதல் 5 மணி நேரம் பிடிக்கிறது. 

சும்மார் பகூரில் உள்ள இரத்தின வைப்புக்கள் 1984 ஆம் ஆண்டில் உள்ளூர் வேட்டைக்காரர் முகம்மது சாவால் முதன்முதலில் கண்டுபிடிக்கப்பட்டன என்று பௌவெட் மற்றும் சா ஆகியோரின் கூற்றை ஆதாரமாகக் கொண்டு அப்பியானி நிறுவனம் கூறுகிறது. C 
சும்மார் பகூரில் இரத்தினங்களைத் தவிர நீலப்பச்சை மணிக்கற்கள், புளோரைட்டு , அபடைட்டு, கால்சைட் மற்றும் குவார்ட்சு போன்ற பல்வேறு விலைமதிப்பற்ற மற்றும் பகுதி விலைமதிப்புள்ள இரத்தினங்கள் உள்ளன. 

சும்மார் பகூர் கணவாய் சுமயர் பள்ளத்தாக்கை நகர் மாவட்டத்தின் தலைமையிடமான நகர் காசு நகருடன் இணைக்கிறது.

மேற்கோள்கள்
-----------

1. ↑  Appiani, Roberto (2007). "Pink fluorite from an exceptional new find at Chumar Bakhoor, Pakistan". *The Mineralogical Record* **38** (2): 95–101.
2. ↑  Appiani, Roberto (2007). "Pink fluorite from an exceptional new find at Chumar Bakhoor, Pakistan". *The Mineralogical Record* **38** (2).
3. ↑  Iftikhar, Malik; David, Cohen; Alistair, Dunlop (2004). *Geochemical aspects of uranium in the Sumayar valley, northern areas of Pakistan*. **37**. p. 1-25. .
4. ↑  Jacobson, Mark Ivan (2013). "Fluorite in Granitic Pegmatites". *Rocks & Minerals* **88** (2): 134–147. doi:10.1080/00357529.2013.747913.
**மதுரை மருதங்கிழார் மகனார் சொகுத்தனார்** சங்ககாலப் புலவர்களில் ஒருவர். இவரது பாடல்கள் இரண்டு உள்ளன. அவை நற்றிணையில் பாலைத்திணைப் பாடல்களாக அமைந்துள்ளன. பாடல் எண் 329, 352.

புலவர் பெயர் விளக்கம்
---------------------

'செகு' என்னும் வினைச்சொல் சங்கநூல்களில் 'சாகடி', 'சாகச் செய்' என்னும் பொருளில் பரவலாகக் கையாளப்பட்டுள்ளது. 

'யானை ... இயங்குநர்ச் செகுக்கும் எய்படு நனந்தலை' - அகம் 307
* சா = செத்துப்போ - தன்வினை.
* செகு = சாகச் செய் - பிறிதின்வினை

இந்தப் புலவர் தம் இரண்டு பாடல்களிலும் வழியில் செல்வோரின் உயிரை வழிப்பறி செய்வோர் செகுக்கும் செய்தியைக் கூறுகிறார். நற்றிணைப் பாடல்களைத் தொகுத்தவர் இப்புலவரின் பெயர் தெரியாத நிலையில் பாடற்பொருளால் பெயர் சூட்ட விரும்பியிருக்கிறார். செகுத்தனார் எனப் பெயர் சூட்டிப் பார்த்திருக்கிறார். செகுத்தனார் என்றால் சொல்லச்செய்தவர் என்று பொருள்படச் செய்யும். எனவே இதனை விடுத்துப் புதிய சொல் ஒன்றைப் படைத்துக் கொலைபுரிவோரைப் பாடியவர் என்று பொருள்படும்படி 'சொகுத்தனார்' எனப் பெயர் சூட்டியுள்ளார்.

நற்றிணை 329 பாடல் சொல்லும் செய்திகள்
------------------------------------

பிரிவால் தலைவி வாடுகிறாள். அவர் வந்துவிடுவேன் என்று சொன்ன கார்ப்பருவம் வந்துவிட்டதைக் காட்டித் தோழி தேற்றுகிறாள்.

### அத்தம் (எல்லை தாண்டும் வழி)

பறக்கும் வலிமை இல்லாத கிழட்டுக் கழுகு வழிப்பறி செய்வோர் கொன்று போட்ட பிணத்துக்காகக் காத்திருக்கும் அத்தமாம். 

### வழிப்பறியாளர்

* வரையா நயவினர் = அளவில்லாத ஆசை கொண்டவர்கள்.
* நிரையம் பேணார் = தம்மை நிரையத்திலிருந்து காத்துக்கொள்ளாதவர்கள்.

இவர்கள் கொன்று போட்ட பிணங்களிக்காகக் கிழட்டுக்கழுகுகள் காத்துக் கிடக்குமாம். இத்தகைய வழியில் தலைவன் சென்றதற்காகத் தலைவி கவலை கொள்கிறாள்.

'அழல் போல் செவிய ... முதுநரி'

நற்றிணை 352 பாடல் சொல்லும் செய்திகள்
------------------------------------

சுரவழியில் தலைவன் தலைவியை நினைக்கிறான்.

நெஞ்சே! அவள் உனக்கும் எனக்கும் அரியவளாய் இருக்கிறாள். அப்படியிருக்க உன்னிடம் மட்டும் எப்படி வந்தாள்? உண்மையில் அவள் கிடைத்தற்கு அரியவளாயிற்றே! - நெஞ்சோடு பேசுகிறான்.

### அருஞ்சுரக் கவலை

வழிப்பறி செய்து வாழும் பாலைநில மக்கள் பல வழிகள் பிரியும் கவலையில் இருந்துகொண்டு இலைபோல் கூர்நுனி கொண்ட அம்பு எய்து அன்பின்றிப் பலரைத் தொலைப்பார்களாம். 

### நரி

தீ எரிவது போன்ற காதுகளைக் கொண்ட முதுநரி சேவலின் பச்சை ஊனைக் கொள்ளையிட்டுக் கொண்டுபோய் நிழலில் வைத்துக்கொண்டு கதிக்குமாம்.

* கதித்தல் = வெடுக்கு வெடுக்கென்று கௌவிக் கௌவி உண்ணல்

பேய்த்தேர் என்னும் வெயிலோட்ட நீரை உண்ண ஓடிக் களைத்துப்போய் மண்ணில் பறித்த தன் பதுக்கையில் பதுங்கிக்கொள்ளுமாம். - இப்படிப்பட்ட வழியில் சென்றானாம் தலைவன்.
பலச்சி பல்கலைக்கழகத்திலுள்ள நினைவு பெயர்பொறிக்கல். செக் மொழியில் *உலகில் முதல் கருவிழி மாற்று அறுவை சிகிச்சையை 1905 டிசம்பர் 7ல் செயதார் மருத்துவர். எட்வட் கோனர்ட் ஜீர்ம்.*
**எதுவார்து கொன்ராட் சீர்ம்** (*Eduard Konrad Zirm*, 18 மார்ச்சு 1863 - 15 மார்ச்சு 1944) உலகில் முதல் கருவிழி மாற்று அறுவை சிகிச்சை செய்த கண் மருத்துவராவார். ஜீர்ம், ஆஸ்திரியா நாட்டு வியன்னாவில் 1863ல் பிறந்தார். வியன்னா பல்கலைக்கழகத்தில் மருத்துவம் மற்றும் கண் மருத்துவம் பயின்றார். பட்டம் பெற்ற பிறகு 1892ல் ஓலமச் என்ற நகரில் ஒரு கண் மருத்துவமனையில் மருத்துவராக பணியில் சேர்ந்தார். ஓய்வு நேரங்களில் பிடில் வாசிப்பதும், தத்துவயியல் சார்ந்து படிப்பதும் இவரது பொழுது போக்குகளாகும். 1907ல் *டை வெல்ட் அல்ஸ் ஃபுலென்*(Die Welt als Fühlen) என்ற உணர்வுசார் நுண்ணறிவு பற்றிய முதல் நூல்வொன்றை எழுதியுள்ளார். 1944ம் ஆண்டு செக்கோசிலோவாக்கியா நாட்டில் இறந்தார்.

முதல் கருவிழி மாற்று அறுவை சிகிச்சை
-----------------------------------

1905ம் ஆண்டு செக் நாட்டு ஒரு சிறு நகரில் கண் தெரியாத அலோஸ் க்ளோகர் என்பவரை சந்தித்தார் ஜீர்ம். அந்த நபருக்கு, சுண்ணாம்புநீர் கண்ணில் பட்டு இரண்டு விழியின் பார்வையும் பறிபோயிருந்தது. அதேசமயத்தில் காரல் பிரௌர் என்ற 11 வயது சிறுவனொருவன் உலோகப்பொருளால் பாதிக்கப்பட கண்களுடன் சிகிச்சைக்கு வந்தான். ஜீர்ம் முயன்றும் பிரௌரின் பார்வையை காப்பாற்ற முடியவில்லை, அதனால் பிரௌரின் கருவிழியை மட்டும் தோண்டியெடுத்து, வெற்றிகரமாக க்ளோகருக்குப் பொருத்தினார். பலவித கருவிகள் இருந்தும் வெற்றிகரமாக அறுவை சிகிச்சை செய்யமுடியாத மருத்துவர்களுக்கிடையே அக்காலத்தில் எந்தவித நவீன கருவிகளுமின்றி மாற்று அறுவை சிகிச்சை செய்த பெருமை ஜீர்னையே சாரும். ஜீர்னின் கடைபிடித்த முறையே கருவிழி சிகிச்சைக்கு இன்றும் அடிப்படை செயல்முறையாக கடைபிடிக்கப்பட்டு வருகிறது.

மேற்கோள்கள்
-----------

1. ↑  Eye Bank Association of America."100th Anniversary." பரணிடப்பட்டது 2008-11-20 at the வந்தவழி இயந்திரம். Retrieved May 2, 2006.
2. ↑  Dr. Zirm - Die erste geglückte Organtransplantation - 1905 at www.drzirm.org
3. ↑  uids=16402960 Centennial review of corneal transplantation. (Clin Experiment Ophthalmol. 2005) - PubMed Result at www.ncbi.nlm.nih.gov
**திருவிதாங்கூர், உரங்கள் மற்றும் இரசாயனங்கள் நிறுவனம்** (Fertilisers and Chemicals Travancore) என்பது இந்தியாவின் கேரளாவின் கொச்சியை தலைமையிடமாகக் கொண்ட ஒரு உர மற்றும் இரசாயன உற்பத்தி நிறுவனமாகும். இந்நிறுவனம் 1943 ஆம் ஆண்டில் திருவிதாங்கூர் இராச்சியத்தைச் சேர்ந்த மகாராஜா சிறீ சித்திரைத் திருநாள் பலராம வர்மன் என்பவரால் நிறுவப்பட்டது.  இது சுதந்திர இந்தியாவில் முதல் உர உற்பத்தி நிறுவனமும், கேரள மாநிலத்தில் மிகப்பெரிய மத்திய பொதுத்துறை நிறுவனமும் ஆகும்.

இந்நிறுவனத்திற்கு ஏலூரிலுள்ள உத்யோகமண்டல் பிரிவு (யுசி), மற்றும் அம்பலமேட்டிலுள்ள கொச்சி பிரிவு (சிடி) என 2 உற்பத்தி அலகுகள் உள்ளன. 1947 ஆம் ஆண்டில், கொச்சினுக்கு அருகிலுள்ள உத்தியோகமண்டலில் ஆண்டுக்கு 50,000 மெட்ரிக் டன் நிறுவப்பட்ட திறன் கொண்ட அம்மோனியம் சல்பேட் உற்பத்தியை நிறுவனம் தொடங்கியது. உத்யோகமண்டலில் உள்ள கப்ரோலாக்டம் ஆலை 1990 இல் தொடங்கப்பட்டது. அமோனியா, கந்தக அமிலம், அம்மோனியம் பாஸ்பேட்-சல்பேட் , அம்மோனியம் சல்பேட், துத்தநாக அம்மோனியம் பாஸ்பேட், கப்ரோலாக்டம் மேலும் சிக்கலான உரங்கள் போன்ற முதன்மைப் பொருட்களை தயாரிக்கிறது. ஜிப்சம், நைட்ரிக் அமிலம், சோடியம் கார்பனேட்டு மற்றும் வண்ண அம்மோனியம் சல்பேட் ஆகியவை துணை தயாரிப்புகளாகும்.

 நிறுவனத்தின் கொச்சி பிரிவு
 நிறுவனத்தின் கொச்சி பிரிவின் பரந்த பார்வை

வரலாறு
------

அம்மோனியம் உற்பத்திக்கான மூலப்பொருளாக மரத்தைப் பயன்படுத்தி இந்த தொழிற்சாலை அம்மோனியம் சல்பேட் உற்பத்தியை 1947 ஆம் ஆண்டில் இந்திய சுதந்திரத்தின் விடியலில் தொடங்கியது. காலத்தின் விளைவுடன், மர வாயுவாக்கம் பொருளாதாரமற்றதாக மாறியது. மேலும், நாப்தா சீர்திருத்த செயல்முறை மூலம் மாற்றப்பட்டது. தொடர்ச்சியான விரிவாக்க திட்டங்கள் மூலம், நிறுவனம் விரைவில் இந்தியாவில் உள்ள அனைத்து பயிர்களுக்கும் மற்றும் அனைத்து மண் வகைகளுக்கும் பரவலான உரங்களை தயாரிக்கும் நிறுவனமாக மாறியது. இது 1960இல் கேரள மாநில பொதுத்துறை நிறுவனமாக மாறியது. 1962 இல் இது இந்திய அரசின் கீழ் வந்தது. உரத் துறையில் மற்றும் அதனுடன் தொடர்புடைய பகுதிகளில் முழு அளவிலான பொறியியல் சேவைகளுக்கு பல்வகைப்படுத்தல் பணியை மேற்கொண்டது. பல்வகைப்படுத்தலுக்கான அடுத்த பெரிய படி பெட்ரோலிய இரசாயனங்களில் இருந்தது.

பாஸ்போகிப்சம் பயன்படுத்தி சுமை தாங்கும் பேனல்கள் மற்றும் பிற கட்டிட தயாரிப்புகளை தயாரிப்பதற்காக இராட்டிரிய இரசாயனங்கள் & உர நிறுவனத்துடன் கூட்டு நிறுவனத்தை உருவாக்கியுள்ளது.

குறிப்புகள்
-----------

1. 1 2  "The Fertilizers and Chemicals Travancore Limited (FACT) | Government of India, Department of Fertilizers, Ministry of Chemicals and Fertilizers". Fert.nic.in. 2012-11-01 அன்று பார்க்கப்பட்டது.

வெளி இணைப்புகள்
---------------

* 
* Latest FACT Jobs
*
எத்திலீன் கிளைக்கால் அருந்தப்படுவதால் ஏற்படும் நஞ்சூட்டம் **எத்திலீன் கிளைக்கால் நச்சுமை** எனப்படுகின்றது. அருந்தியவுடன் ஏற்படும் அறிகுறி ஆல்ககோலை அருந்தியபின்னர் ஏற்படக்கூடிய உணர்வை ஒத்த நிலையாகும். நச்சுமை ஏற்படுதலால் வாந்தி, வயிற்று வலி ஆகிய ஆரம்ப அறிகுறிகள் தோன்றும். இதைத் தொடர்ந்து உணர்விழக்கும் நிலை, தலைவலி, வலிப்பு போன்றன ஏற்படக்கூடும். ஆரம்பநிலை நச்சுமை ஏற்பட்டு நீண்டகாலத்தின் பின்னர் சிறுநீரகக் கோளாறு அல்லது செயலிழப்பு மற்றும் மூளை, நுரையீரல் பாதிப்பு ஆகியன ஏற்படலாம். சிறியளவு அருந்தப்பட்டாலும் நச்சுமை ஏற்படக்கூடிய இடர்ப்பாடு எத்திலீன் கிளைக்காலால் ஏற்படும், இதனால் இறப்பும் ஏற்படலாம். மிகவும் குறைந்தளவு எத்திலீன் கிளைக்கால், ஏறக்குறைய 120 மில்லிலீட்டர் அளவு ஒரு சராசரி மாந்தனைக் கொல்லும் தன்மை உடையது.

எத்திலீன் கிளைக்கால் நிறமற்ற, மணமற்ற, இனிப்புச்சுவை உடைய நீர்மம் பொதுவாக தானுந்துகளின் எரியெண்ணெய், குளிரில் உறையாதிருக்கப் பயன்படும் உறையெதிர்ப்பிகளில் (antifreeze) ஒரு பிரதான கலவையாகச் சேர்ந்துள்ளது. இதன் இனிப்புத் தன்மை காரணமாக நாய், பூனை போன்ற வீட்டு வளர்ப்புப் பிராணிகள் இதனை அருந்தக்கூடும்.

உணரறிகுறிகள்
------------

அறிகுறிகள் மற்றும் உணர்குறிகள் எத்திலீன் கிளைக்கால் அருந்தப்பட்ட நேரத்தில் தங்கியுள்ளது. முதன்முதலில் தோன்றும் உணர்குறி மதுசாரம் (எதனோல்) அருந்தியதன் பின்னர் ஏற்படும் போதையைப் போன்றதாகும். சில மணி நேரத்துள் மேலும் நஞ்சூட்டம் மிகையாகி குமட்டல், வாந்தி, வலிப்பு, மயக்கநிலை போன்ற வேறு அறிகுறிகள் தென்படலாம்.  தெரியாத ஒரு நீர்மத்தை அருந்தியவருக்கு பாரதூரமான விளைவுகள் மற்றும் மதுபோதை ஏற்படின் எத்திலீன் கிளைக்கால் நச்சுமை என்று சந்தேகித்தல் வேண்டும். இதைக் குடித்தவர்களின் வாயில் இருந்து மதுவின் மணம் வருவதில்லை. எத்திலீன் கிளைக்கால் உள்ளெடுக்கப்பட்டு ஓரிரண்டு நாட்களுள் சிறுநீரகச் செயலிழப்பு ஏற்படக்கூடும். மூளை, நுரையீரல், போன்ற வேறு உறுப்புகளும் பதிக்கபப்டுகின்றது. இவற்றின் விளைவாக ஆழ்மயக்கம் (கோமா) மற்றும் இறப்பு ஏற்படலாம்.

சிகிச்சை
--------

இது ஒரு அவசர சிகிச்சை தேவைப்படும் நிலையாகும். எனவே பாதிக்கப்பட்டவர் உடனடியாக வைத்தியசாலையின் தீவிர சிகிச்சைப்பிரிவில் அனுமதிக்கப்படவேண்டியது மிக அவசியமானது. வைத்தியசாலையில் சேர்க்கமுன்னர் எந்த நீர்மத்தை அருந்தினார் என்பதை உறுதிப்படுத்த அதன் கொள்கலனைக் கண்டெடுத்தல், எத்திலீன் கிளைக்கால் நச்சுமையை அறுதியிட உதவி புரியும். 
அருந்தியவுடன் கொடுக்கப்படும் சிகிச்சையில் இரைப்பையில் இருந்து எக்கி மூலம் எத்திலீன் கிளைக்கால் உறிஞ்சப்படுதல் நச்சுத்தன்மையை ஓரளவு குறைக்கின்றது. 
வேறு சிகிச்சைகளாவன:

* செயலூட்டப்பட்ட கரித்துண்டு
* வளர்சிதை அமிலமையைக் கட்டுப்படுத்த நாளமூடு சோடியம் பைகார்பனேட்
* நச்சு எதிர்ப்பி: போமிபிசொல் (fomepizole) மற்றும் எதனோல்

மேற்கோள்கள்
-----------

1. ↑  Kruse, JA (October 2012). "Methanol and ethylene glycol intoxication.". *Critical care clinics* **28** (4): 661–711. doi:10.1016/j.ccc.2012.07.002. பப்மெட்:22998995. .
2. 1 2  "Ethylene glycol poisoning". 3 மே 2017 அன்று பார்க்கப்பட்டது.
3. 1 2 3  "Ethylene Glycol Toxicity". 3 மே 2017 அன்று பார்க்கப்பட்டது.
4. ↑  "College of Veterinary Medicine: Pet Health Topics: Antifreeze Poisoning" பரணிடப்பட்டது 2015-02-10 at the வந்தவழி இயந்திரம், Washington State University, accessed Sept. 11, 2014.
**உயிலட்டி அருவி** (*Uylatti Waterfall's*) தமிழ்நாட்டின் நீலகிரி மாவட்டம், கோத்தகிரியில் இருந்து கூக்கல்துறை செல்லும் சாலையில் இடது புறத்தில் அமைந்துள்ளது. கூக்கல் கிராம ஊராட்சிக்கு உட்பட்ட உயிலட்டி கிராமத்திற்கு அருகிலும் கூக்கல்துறையின் கிழக்குப் பகுதியில் 1 கி.மீ. தொலைவிலும் இந்நீர்வீழ்ச்சி அமைந்துள்ளது. கூக்கல்துறை நீர்வீழ்ச்சி என்ற பெயராலும் இது அழைக்கப்படுகிறது. பாறை இடுக்குகளில் ஆர்ப்பரித்து கொட்டும் தண்ணீர், பார்வையாளர்களின் கண்களுக்கு விருந்தாக அமைவது இதன் சிறப்பாகும். இந்த அருவியிலிருந்து தண்ணீர் ஓடை வழியாக உயிலட்டி மற்றும் கூக்கல்தொரை கிராமங்களுக்கு செல்கிறது. அந்த தண்ணீரை அப்பகுதியை சேர்ந்த விவசாயிகள் பயன்படுத்தி காய்கறி விவசாயம் செய்து வருகின்றனர்.

மேற்கோள்கள்
-----------

1. ↑  அக் 23, பதிவு செய்த நாள்:; 2015. "உயிலட்டி நீர்வீழ்ச்சி காண்போருக்கு மகிழ்ச்சி - Dinamalar Tamil News". *Dinamalar*. 2021-10-30 அன்று பார்க்கப்பட்டது.CS1 maint: extra punctuation (link)
2. ↑  "கோத்தகிரியில் ஆர்ப்பரிக்கும் உயிலட்டி நீர்வீழ்ச்சி; சுற்றுலா பயணிகள் மகிழ்ச்சி". *www.dinakaran.com*. 2021-11-04 அன்று மூலம் பரணிடப்பட்டது. 2021-10-30 அன்று பார்க்கப்பட்டது.
3. ↑  "Tamil Newspaper, Tamilnadu News, World news, Latest Tamil News, Tamilnadu Politics, Tamil News". *DailyThanthi.com*. 2021-10-30 அன்று பார்க்கப்பட்டது.
**உயேசி** என்பவர்கள் சீன வரலாறுகளில் வறண்ட புல்வெளிப் பகுதியில் வாழ்ந்த நாடோடிகளாக முதலில் விளக்கப்பட்டுள்ள ஒரு பண்டைக்கால மக்கள் ஆவர். இவர்கள் தற்போதைய சீன மாகாணமான கான்சுவின் மேற்குப்பகுதியில் கி. மு. 1ஆம் நூற்றாண்டு காலத்தில் வாழ்ந்தனர். கி. மு. 176இல் சியோங்னுவிடம் ஒரு பெரிய தோல்வியை அடைந்ததற்குப் பிறகு உயேசி **பெரிய உயேசி** மற்றும் **சிறிய உயேசி** என இரு குழுக்களாகப் பிரிந்தனர். வெவ்வேறு திசைகளில் பயணித்தனர். இது சிக்கலான பல நிகழ்வுகளை அனைத்துத் திசைகளிலும் ஏற்படுத்தியது. பின்வந்த நூற்றாண்டுகளுக்குப் பெரும்பாலான ஆசியாவின் வரலாற்றின் போக்குக்குக் காரணமாகியது. பெரிய உயேசி தொடக்கத்தில் வட மேற்கில் பயணித்து நவீன சீன மற்றும் கசகஸ்தான் எல்லைகளில் இலி பள்ளத்தாக்கிற்குள் சென்றனர். அங்கிருந்த சகர்களை அவ்விடத்திலிருந்து மாற்றிக் குடியேறினர். இவர்கள் இலி பள்ளத்தாக்கிலிருந்து உசுன் என்பவர்களால் துரத்தப்பட்டனர். தெற்கே சோக்தியானாவுக்குப் புலம் பெயர்ந்தனர். பிறகு பாக்திரியாவில் குடியமர்ந்தனர். *தொக்காரியோயி* மற்றும் *அசீ* ஆகியோரைப் போல கிரேக்கப் பாக்திரியப் பேரரசு மீது தாக்குதல் ஒட்டம் நடத்தியதாக பண்டைக்கால ஐரோப்பிய நூல்களில் குறிப்பிடப்பட்டுள்ள மக்களுடன் பெரிய உயேசி பெரும்பாலும் அடையாளப்படுத்தப்படுகின்றனர். கி. மு. 1ஆம் நூற்றாண்டின் போது, பாக்திரியாவில் இருந்த ஐந்து முக்கிய பெரிய உயேசி பழங்குடி இனங்களில் ஒன்றான *குசானர்கள்* மற்ற பழங்குடியினங்கள் மற்றும் அண்டை மக்களைத் தங்களுடன் இணைக்க ஆரம்பித்தனர். இறுதியாகக் குசானப் பேரரசைத் தோற்றுவித்தனர். இப்பேரரசு அதன் உச்ச பட்ச பரப்பளவை கி. பி. 3ஆம் நூற்றாண்டில் அடைந்தது. அந்நேரத்தில் வடக்கே தாரிம் வடிநிலத்தின் துர்பன் நகரத்திலிருந்து தெற்கே இந்தியாவின் சிந்து கங்கைச் சமவெளியின் பாடலிபுத்திரம் வரை பரவியிருந்தது. பட்டுப் பாதை வணிகத்தின் வளர்ச்சி மற்றும் சீனாவுக்குப் பௌத்தத்தை அறிமுகப்படுத்தியதில் குசானர்கள் ஒரு முக்கியப் பங்காற்றினர்.

மேலும் காண்க
------------

* இந்தோ-பார்த்தியப் பேரரசு
* குசான-சாசானிய இராச்சியம்
* ஹெப்தலைட்டுகள்
* சீன வரலாறு
* ஆப்கானித்தானின் வரலாறு
* இந்திய வரலாறு

உசாத்துணை
---------

1. ↑  Dean, Riaz (2022) (in English). *The Stone Tower: Ptolemy, the Silk Road, and a 2,000-Year-Old Riddle*. Delhi: Penguin Viking. பக். 73-81 (Ch.7, Migration of the Yuezhi). பன்னாட்டுத் தரப்புத்தக எண்:978-0670093625.
**இரகுவீர் சிங் காடியன்** (*Raghuvir Singh Kadian*) இந்தியாவைச் சேர்ந்த ஓர் அரசியல்வாதியாவார். 1944 ஆம் ஆண்டு சூன் மாதம் 5 ஆம் தேதியன்று இவர் பிறந்தார். அரியானா மாநிலத்திலுள்ள பெரி சட்டமன்றத் தொகுதியை பிரதிநிதித்துவப்படுத்தும் இவர் இந்திய தேசிய காங்கிரசு கட்சியின் சார்பாகப் போட்டியிட்டு அரியானா சட்டமன்ற உறுப்பினராகத் தேர்ந்தெடுக்கப்பட்டார். ஆறு முறை சட்டமன்ற தேர்தலில் போட்டியிட்டு இவர் வெற்றி பெற்றுள்ளார்.

அரியானா சட்டசபையில் மதமாற்ற எதிர்ப்பு மசோதா அறிமுகம் செய்யப்பட்ட போது எதிர்கட்சியான காங்கிரசு 2022 ஆம் ஆண்டு சட்ட விரோதமாக மதமாற்றம் தடுப்பு மசோதாவுக்கு கடும் எதிர்ப்பு தெரிவித்தது. இக்கட்சியின் சட்டமன்ற உறுப்பினர்களில் ஒருவரான இரகுவீர் சிங் காடியன், மசோதாவின் நகலை கிழித்ததற்காகவும், இந்த செயலுக்கு மன்னிப்பு கேட்காததற்காகவும் சபையில் இருந்து இடைநீக்கம் செய்யப்பட்டார்.

மேற்கோள்கள்
-----------

1. ↑  "Haryana Vidhan Sabha MLA". haryanaassembly.gov.in.
2. ↑  "Explained: Who is Dr Raghuvir Singh Kadian, the Congress MLA who tore copy of anti-conversion Bill in Haryana Assembly?". *The Indian Express* (ஆங்கிலம்). 2022-03-04. 2023-04-14 அன்று பார்க்கப்பட்டது.
**இரகுநாத் ஷா** (Raghunath Shah)17 ஆம் நூற்றாண்டில் நாகவன்ஷி மன்னராக இருந்தார். இவர் தனது தந்தை இராம் ஷாவுக்குப் பிறகு 1665இல் பதவிக்கு வந்தார். இவரது தலைநகரம் நவரத்தன்கரில் இருந்தது. 1682ஆம் ஆண்டில் ஜகந்நாத் கோயில், போரியாவின் மதன் மோகன் கோயில், 1687இல் இராதா பாலாப் கோயில் உள்ளிட்ட பல கோவில்களைக் கட்டியிருந்தார்.  ராஞ்சி மாவட்டத்தின் சுட்டியாவில் உள்ள ஒரு கோயில் கல்வெட்டில் இரகுநாத் ஷாவின் பெயர் ராஜா பானி முகுத் ராயின் ஐம்பதாவது வம்சாவளி என அறியப்பட்டுள்ளது. 

இவர் ஓர் கவிஞராகவும் அறியப்படுகிறார். நாக்புரி மொழியில் பல கவிதைகளை எழுதியிருந்தார்.  இவர் முதல் நாக்புரி மொழியின் கவிஞராக கருதப்படுகிறார். இவர் கிருட்டிணனின் சிறந்த வழிபாட்டாளராக இருந்தார். 

இவரது ஆட்சிக் காலத்தில், மேதினி ரே என்பவர் நவரத்தன்கர் மீது படையெடுத்தார். இவரது ஆட்சியின் போது நாகவன்ஷி பிரதேசங்களின் சில பகுதிகள் ஒடிசா மாகாணத்தில் சேர்க்கப்பட்டன. இந்த பகுதியின் வருவாய் ஒடிசாவின் முகலாய வருவாய் அதிகாரி மூலம் அரச கருவூலத்திற்கு செலுத்தப்பட்டது. 1692 ஆம் ஆண்டில், மொத்தம் ரூ. 9,705 ரூபாய் முகலாயருக்கு செலுத்தியிருந்தார். 1706இல் தான் இறக்கும் வரை ஆட்சி செய்தார். இவருக்குப் பிறகு இவரது மகன் யதுநாத் ஷா ஆட்சிக்கு வந்தார்.

மேற்கோள்கள்
-----------

1. ↑  "The Nagbanshis And The Cheros". *archive.org*.
2. ↑  "Giant new chapter for Nagpuri poetry". *telegraphindia*.
3. ↑  "Journal of Historical Research, Volume 43". *books.google.com*. 2003.
**அனாஹிதா உபெராய்** (பிறப்பு 1967) நாடகங்கலில் பிரபலமான ஒரு இந்திய நடிகை ஆவார். உபேராய் சில ஹிந்தி படங்களிலும் நடித்துள்ளார்.

ஆரம்ப கால வாழ்க்கை
------------------

விஜயா மேத்தா மற்றும் ஃபரோக் மேத்தா போன்ற பெரு நடிகர்களின் குடும்பத்தில் உபெராய் பிறந்தார். உபெராய் தனது 12 வயதில் தனது தாயின் குழுவில் பணியாற்றத் தொடங்கினார். உபேராய் தனது பள்ளிப்படிப்பை மும்பையில் உள்ள கதீட்ரல் & ஜான் கானன் பள்ளியில் பயின்றார். பின்னர் மும்பை செயின்ட் சேவியர் கல்லூரியில் உளவியல் மற்றும் சமூகவியல் பயின்றார். பின்னர், அவர்நியூயார்க்கில் உள்ள ஹெர்பர்ட் பெர்காஃப் ஸ்டுடியோவில் பயிற்சி பெற்றார். அவர் இந்தியா திரும்புவதற்கு முன்பு பிராட்வேயில் நடித்தார்.

தொழில்
------

அனாஹிதா உபெராய் *, ரூபர்ட்டின் பிறந்தநாள்*, *கோயிங் சோலோ*, *கிளாஸ் மெனஜரி*, *சீஸ்கேப் வித் ஷார்க்ஸ் அண்ட் டான்சர்ஸ்* மற்றும் *இஃப் விஷ்ஸ் வேர் ஹார்ஸஸ்* போன்ற பல ஆங்கில நாடகங்களில் பணியாற்றினார். உபெராய் குளோரியா முஜியோ மற்றும் ஜோ டவ்லிங் ஆகியோரிடம் உதவி இயக்குனராகவும் பணியாற்றினார். ஜேசன் ராபர்ட்ஸ், ஈலை வாலாச், ராபர்ட் சீன், லியோனார்ட், ஜட் ஹிர்ஷ் மற்றும் மேரி ஸ்டீன்பர்கன் உள்ளிட்ட பல அமெரிக்க நடிகர்கள் மற்றும் நடிகைகளுடன் பணியாற்றினார்.  2003 ஆம் ஆண்டு வெலிவந்த வெற்றித் திரைப்படமான *ஜிஸ்ம்* படத்திலும் பிரியங்கா கபூராக நடித்துள்ளார்.

மேற்கோள்கள்
-----------

1. 1 2  Stephen David (6 December 1999). "Future faces from the world of dance and theatre in India: Quiet Fire". *India Today*. 2014-10-27 அன்று பார்க்கப்பட்டது.
2. ↑  Powerhouse Performer. Verve. Meher Marfatya. 5 May 2009.
3. ↑  Anahita Uberoi at Rage Theaters பரணிடப்பட்டது 23 அக்டோபர் 2014 at Archive.today. Rage Theaters. Retrieved 23 October 2014.
**அனிதா கார்த்திகேயன்** (Anitha Karthikeyan) ஒரு பின்னணிப் பாடகர் ஆவார். இசைக் குடும்பத்தில் இருந்து வந்தவரான திரு. கே. வெங்கடநரசிம்மன் மற்றும் டாக்டர் (திருமதி.) வி. மதுரம் ஆகியோருக்கு மகளாக 13, திசம்பரில் பிறந்தவர். அனிதா, சென்னையிலுள்ள எத்திராஜ் கல்லூரியில் கணினி அறிவியல் பிரிவில் இளங்கலைப் பட்டம் பெற்றார். பின்னர், எம்.ஒ.பி. வைஷ்ணவா மகளிர் கல்லூரியில் எம்.எஸ்.சி. தகவல் தொழில்நுட்பம் பிரிவில் முதுகலை பட்டம் பெற்றார். படித்துக்கொண்டிருக்கும் போதே, அவர் பாரம்பரிய இசையிலும், அகஸ்டின் பால் வழிகாட்டலின் கீழ் லண்டன் டிரினிட்டி கல்லூரியில் 8 வது நிலை வரை பயிற்சி பெற்றார். மற்றும் இந்துஸ்தானி இசையை திருமதி. மேக்னா தாண்டேகர் என்பவரிடமிருந்து கற்றுக்கொண்டார்.

தொழில்
------

இசை அமைப்பாளரான டி. இம்மான் 2007 ஆம் ஆண்டில் மருதமலை என்ற படத்தில் பின்னணிப் பாடகராக அனிதாவை அறிமுகப்படுத்தினார். இம்மானுடைய இசை அமைப்புகளில் பல வகைகளை ஆராய்வதற்கான வாய்ப்பு அனிதாவிற்கு கிடைத்தது. ஐந்தாம் படை திரைப்படத்தில் வரும் பாடலான 'ஷோக்கு சுந்தரி' என்ற பாடலின் மூலமாக இசை வட்டத்தில் அனிதாவிற்கு ஒரு நல்ல அங்கீகாரம் கிடைத்தது. அவரது பாடல் 'வாடா வாடா பையா' ஒரு பெரிய வெற்றி பெற்றது. 'வாகை சூட வா' என்ற படத்திற்காக 'செங்க சூளகாரா' எனத் தொடங்கும் மற்றொரு பாடல் குறிப்பிடத்தக்கதாகும். இந்த தேசிய விருது பெற்ற படத்தில் இவரது பாடல் நல்ல பெயரை தேடித் தந்தது. இளையராஜாவின் இசையில் பாடிய பிறகு, இவருக்கு தனிப்பாடல்களை பாடும் வாய்ப்பு கிடைத்தது. தெலுங்கு மற்றும் தமிழ் ஆகிய இரண்டிலும் வெளிவந்த ஸ்ரீ ராமராஜ்ஜியத்தில் பாரம்பரிய இசை சார்ந்த பாடல்களைப் பாடியுள்ளார். மேலும்,*காயம் 2* (தெலுங்கு) படத்திற்காக "மாசக்கணக்கா" எனத் தொடங்கும் பாடல், செங்காத்து பூமியிலே (தமிழ்) படத்திற்காக, "சிக்கிக்கிச்சு ஓரம்போ" எனும் பாடல் மற்றும் சூர்யகாந்தி(கன்னடம்) படத்திற்காக, "சொல்ப சவுண்டு" எனும் பாடல்களை இளையராஜாவின் இசையில் பாடியுள்ளார். மேலும், இவர் தமிழ், தெலுங்கு, உருது, கன்னடம், இந்தி மற்றும் மலாய் மொழிகளில் பாடியுள்ளார். இளையராஜா, ஏ.ஆர்.ரஹ்மான், இம்மான், தேவி ஸ்ரீ பிரசாத், ஜி.வி.பிரகாஷ், யுவன் ஷங்கர் ராஜா, வித்யாசாகர், மணிசர்மா, ஸ்ரீகாந்த் தேவா, கோபால் ராவ் மற்றும் பலர் உள்ளிட்ட 15 க்கும் மேற்பட்ட இசை அமைப்பாளர்களிடம் பணிபுரிந்துள்ளார். மெல்லிசை, மேற்கத்திய, நாட்டுப்புற மற்றும் *கிளாசிக்கல்* உட்பட அனைத்து வகைகளிலும் இவர் பாடியுள்ளார்.

தனி நிகழ்ச்சிகள் மற்றும் உலக சுற்றுலா நிகழ்ச்சிகள்
--------------------------------------------------

அனிதா தனது சிறு வயதிலேயே மேடை நிகழ்ச்சிகள் செய்துள்ளார். இவர், கே. ஜே. யேசுதாஸ், எஸ்.பி. பாலசுப்பிரமணியம், கே.எஸ். சித்ரா, பி. சுசீலா, ஜெயச்சந்திரன் மற்றும் மனோ, அனுராதா ஸ்ரீராம், உன்னி மேனன், ஸ்ரீனிவாஸ், எஸ்.என் சுரேந்தர், கார்த்திக், திப்பு போன்ற தொழில்முறை பாடகர்களுடனும், மற்றும் இளைய தலைமுறையினருடனும் 1000 க்கும் மேற்பட்ட நிகழ்ச்சிகளில் இன்று வரை பங்கேற்றுள்ளார்.

அமெரிக்கா, கனடா, ஆஸ்திரேலியா, லண்டன், மலேசியா, சிங்கப்பூர் மற்றும் இலங்கை ஆகிய நாடுகளில் நடைபெற்ற இசை நிகழ்ச்சிகளில் பங்காற்றியுள்ளார்.

குறிப்புகள்
-----------

வெளி இணைப்புகள்
---------------

* "Youtube – Virundhinar pakkam". .
* "Nila Kayudhu". .
* "Poda poda punnaakku". .
* "Amudhe Tamizhe". .
**இரகுநாதராய தொண்டைமான்** (**Raja Sri Raghunatha Raya Tondaiman** (1641-1730) என்பவர் புதுக்கோட்டை மன்னர்களில் முதலாமானவர் ஆவார். இவர் 1686 முதல் 1730வரை ஆட்சி செய்தார். இவரது வாழ்வின் துவக்கத்தில்  இராமநாதபுரம் சேதுபதியிடம் போர்த் தலைவராக தனது வாழ்வைத் துவக்கினார். சேதுபதியிடம் இவர் ஆற்றிய பணிகளுக்காக 1686 ஆம் ஆண்டு, இவரை புதுக்கோட்டையின் சுதந்திர ஆட்சியாளராக சேதுபதி அங்கீகரத்தார்.

முன்வாழ்கை
----------

விசயநகரப் பேரரசின் மன்னரான மூன்றாம் ஸ்ரீரங்கரிடம் படைத் தளபதியாகவும், கள்ளர் இனத் தலைவராகவும் இருந்த ஆவடையரகுநாத தொண்டைமானின் மகனாக 1641இல் இரகுநாதராய தொண்டைமான் பிறந்தார். ஆவடையரகுநாத தொண்டைமானின் வீரத்தையும் அவரது இரணுவப் பணிகளையும் பாராட்டி ஸ்ரீரங்கர் அவருக்கு 1639 ஆம் ஆண்டு *ராயராகுத்த ராயவஜ்ரீடு ராயமன்னீடு ராய* என்ற பட்டத்தையும் ஏராளமான நிலங்களையும், பரிசுகளையும் அளித்தார்.

இரகுநாதராய தொண்டைமான் தனி ஆசிரியரிடம் பயிற்றுவிக்கப்பட்டார், 1661 இல் இவரது தந்தையின் மரணத்திற்குப் பின்னர் அவரது பதவிக்கு இவர் வந்தார். 1675 இல் இராமாநாதபுர அரசரும் இவரது மைத்துனருமான இரகுநாத கிழவன், இவரது உடமைகளை அங்கீகரித்தார். இராமநாதபுரம் அரசருக்காக இரகுநாதராய தொண்டைமான் பல போர்களில் ஈடுபட்டார். இவரது சேவையையும் நன்றியுணர்வையும் பாராட்டும் விதமாக இவருக்கு 1625 ஆம் ஆண்டில் திருமயம் கோட்டை மற்றும் நிலங்களையும் அளித்து, "புதுக்கோட்டை அரசர்" என்ற பட்டத்தையும் பயன்படுத்த அனுமதித்தார்.

ஆட்சி
-----

இரகுநாதராய தொண்டைமான் 1686 ஆண்டு முதல் 1730 வரை தன் நாட்டை வலிமையாக்கி ஆண்டார். மேலும் இவர் இராமநாதபுர அரசரான இரகுநாத கிழவனிடம் நட்போடு இருந்தார். 1720 ஆம் ஆண்டில் இராமநாதபுர அரசர் இறந்ததைத் தொடர்ந்து, அடுத்த அரசராக பவானி சங்கரை முதலாம் சரபோஜி ஆதரித்தார். ஆனால் பவானி சங்கருக்கு எதிராக தாண்ட தேவரை இரகுநாதராய தொண்டைமான் ஆதரித்தார். இதையடுத்து சரபோஜியின் ஆதரவோடு தாண்ட தேவரைத் தோற்கடித்து, பவானி சங்கர் அரியணையைக் கைப்பற்றினார். பவானி சங்கருக்கு தான் கொடுத்த ஆதரவை மாற்றிக் கொண்ட சரபோஜி 1723இல் இராமநாதபுரத்தின்மீது படையெடுத்தார். இந்த விசயத்தில் இரகுநாதராய தொண்டைமான் தாண்ட தேவரையே ஆதரித்து அவரை வெற்றிபெற வைத்தார். 1730 ஏப்ரலில் இரகுநாதராய தொண்டைமான் இறந்தார். அதன்பிறகு அவரது பேரனான விஜயரகுநாதராய தொண்டைமான் அரியணை ஏறினார்.

குடும்பம்
---------

இரகுநாதராய தொண்டைமானுக்கு ஆறு மனைவிகள். அவரது பிள்ளைகள் சிலரின் பெயர்:

* பெரியராய தொண்டைமான்
* சின்னராய தொண்டைமான்
* திருமலைராய தொண்டாமான்
* முத்துவிஜய தொண்டைமான்
* விஜய தொண்டைமான்
* இராஜகுமாரி பெரியநாயகி அம்மாள் ஆய் சாகிப்

மேற்கோள்கள்
-----------

* "Pudukkottai 2". *Tondaiman Dynasty*. Christopher Buyers.
**இரங்க மலை** (Ranga Malai) இந்தியாவின் தமிழ்நாடு மாநிலம், திண்டுக்கல் மாவட்டம், வேடசந்தூர் வட்டம், கரூர் தேசிய நெடுஞசாலையில் அமைந்துள்ள ஒரு கூம்பு வடிவமான மலை ஆகும். அரவக்குறிச்சியிலிருந்து திண்டுக்கல் செல்லும் பாதையில் சுமார் 15 கிலோமீட்டர் தொலைவில் இம்மலை அமைந்துள்ளது. இரங்க மலை சுமார் 3500 அடி உயரம் கொண்டதாகவும், இம்மலையில் மல்லீசுவரர் கோவில் என்று அழைக்கப்படும் சிவன் கோவில் ஒன்றும் அமைந்துள்ளது. அளவில் சிறியதான இக்கோவிலுக்கு அர்ச்சகர்கள் ஒவ்வொரு நாளும் காலையில் மலை மேல் ஏறி மாலை வரை இருந்து திருப்பணிகளை முடித்து விட்டு இறங்கி வருகின்றனர். மலையின் உச்சியில் விளக்கு கம்பம் உள்ளது. செங்குத்தான இம்மலைக்கு முறையான படிக்கட்டுக்கள் அமைக்கப்படவில்லை என்பதால் மலை ஏறுவது சற்று கடினமாகும். ஆனாலும் நாள்தோறும் நூற்றுக்கணக்கான மக்கள் மலைக்குச் சென்று மல்லீசுவரரை வழிப்பட்டு வருகின்றனர். மலையில் நல்ல மூலிகைகள் இருப்பதால் இங்கு தங்கினால் நோய்கள் நீங்கும் என நம்புகின்றனர். பழமையான இக்கோவில் பாண்டியர் காலத்தைச் சேர்ந்ததாகும்.

மேற்கோள்கள்
-----------

1. ↑  "ரங்கமலை மல்லீஸ்வரர் கோயில் பற்றி உங்களுக்குத் தெரியுமா? - Dhinasari Tamil". *dhinasari.com* (ஆங்கிலம்). 2020-06-26. 2023-04-29 அன்று பார்க்கப்பட்டது.
2. ↑  துரை.வேம்பையன். "குழந்தைகள், ஆன்மிக பிரியர்களைக் குஷிப்படுத்தும் ரங்கமலை!".. 2023-04-29 அன்று பார்க்கப்பட்டது. External link in `|website=` (உதவி)
**ஜலதுர்கா** (Jaladurga) என்பது இந்திய மாநிலமான கருநாடகாவின் ராய்ச்சூர் மாவட்டத்தில் உள்ள லிங்சுகூர் நகரத்திற்கு சுமார் 20 கி.மீ. தொலைவில் அமைந்துள்ள ஒரு கிராமாகும். நகரின் வடகிழக்கில் பிஜாப்பூரின் சுல்தானியர்கள் இங்கு ஒரு கோட்டையை கட்டினர். கிருஷ்ணா ஆறு இங்கே ஜலதுர்கா அருவி என்றப் பெயரில் பாய்கிறது.

ஜலதுர்கா கோட்டை
---------------

இந்த பிராந்தியத்தில் இது ஒரு சுற்றுலா தலமாகும். ஜலதுர்கா தனித்துவமான தீவு கோட்டையைக் கொண்டுள்ளது. இக்கோட்டைக்கு ஏழு வாயில்கள் இருந்தன. இது லிங்சுகூரிலிருந்து 13 கி.மீ தூரத்தில் உள்ளது. கிருஷ்ணா ஆறு மலையைச் சுற்றி கிழக்குப் பக்கம் பாய்கிறது. கோட்டை ஒரு காலத்தில் பிஜப்பூர் சுல்தானகத்தின் கோட்டையாக இருந்தது என்பதை நிரூபிக்க குறிப்பிட்ட பதிவுகள் எதுவும் இல்லை. கோட்டை பாழடைந்த நிலையில் உள்ளது. கோட்டையின் உச்சியில் ஒரு அரண்மனையும் ஒரு பாதாள அறையும் இருந்தது.  மன்னர்களின் சில கல்லறைகள் உள்ளன. ஆனால் அடையாளம் இல்லை, சங்கமேசுவரர் கோயில், எல்லம்மா கோயில் ஆகியவை உள்ளது. கிருஷ்ணா ஆற்றின் பக்கங்களும் மணல் நிறைந்தவை அல்ல, மென்மையான கற்பாறைகள் நிறைந்தவை. இது மந்தனா மடுவு என்று அழைக்கப்படுகிறது. ஜலதுர்காவில் உருது மற்றும் தேவநாகரி எழுத்துக்களில் எழுதப்பட்ட ஒரு சிறிய கல்வெட்டு உள்ளது.

நம்பிக்கை
---------

உள்ளூர் நம்பிக்கையின்படி, பசவண்ணாவின் ஒரு லட்சம் வசனங்கள் அடங்கிய பெட்டி ஒன்று ஆற்றில் மறைத்து வைக்கப்பட்டுள்ளதாகவும், அவை உலகின் பிற பகுதிகளிலிருந்து மறைக்கப்பட்ட இரகசியமெனவும் ஒரு கதை உலவுகிறது.

ஜலதுர்கா காடு
-------------

வனத்துறையால் கட்டுபடுத்தப்டப்பட்ட ஒரு காடு உள்ளது. இங்கு நரி, கழுதைப்புலி, முயல், கீரி போன்றவை காணப்படுகின்றன.

மேலும் காண்க
------------

* ராய்ச்சூர்
* கர்நாடக மாவட்டப் பட்டியல்

மேற்கோள்கள்
-----------

1. ↑  "Crumbling fortress of Lingsugur". 2013-04-26 அன்று பார்க்கப்பட்டது.